СТАНОВИЩЕ НА КОМИСИЯТА

от 30.11.2011 година

относно независимата експертна оценка на ЕIТ

Контекст

1. С Регламент (ЕО) № 294/2008 на Европейския парламент и на Съвета[1] (наричан по-долу „регламентът“) на 11 март 2008 г. бе създаден Европейският институт за иновации и технологии (наричан по-долу „EIT“).

2. В съответствие с член 16, параграф 2 от Регламента за EIT Комисията осигурява извършването на оценка на ЕIТ. Това става въз основа на независима външна оценка по отношение на това, по какъв начин EIT изпълнява мисията си.

3. Външната оценка на ЕIТ, направена от ECORYS, е завършена на 31 май 2011 г.

4. В съответствие с член 16, параграф 3 от регламента за EIT Комисията изпраща резултатите от оценката заедно със своето становище и, при целесъобразност, предложения за изменение на настоящия регламент, на Европейския парламент, Съвета, Европейския икономически и социален комитет и Комитета на регионите.

Коментари

5. Комисията приема за сведение резултатите от независимата външна оценка на ЕIТ.

6. Комисията подкрепя следните препоръки на независимата външна оценка и приканва EIT да се придържа към тях:

7. ЕIТ следва да продължи да работи в досегашния си формат през следващата многогодишна финансова рамка. Неговият подход показа наличието на огромен потенциал. ЕIТ следва постепенно да разшири своята дейност и да продължи да насочва усилията си за укрепване на съществуващите центрове за високи постижения.

8. С оглед избора и определянето на бъдещите ОЗИ, EIT следва да дава ясни и последователни указания във връзка със своите очаквания, както и със задълженията и отговорностите на бъдещите ОЗИ. Преди публикуването на поканата за предложения във връзка с избора и определянето на нови ОЗИ, EIT следва публично да оповести по-общите теми, представляващи принципен интерес, което ще позволи на различните обединения да разработят своите планове и ще осигури достатъчно време за подготовка на техните предложения.

9. През периода 2011—2014 г. EIT следва да насочи усилията си към затвърждаване на постигнатото и отбелязване на още по-високи резултати. Той следва да въведе надеждни процедури, разработени в рамките на процес на взаимно обучение със съществуващите ОЗИ. ЕIТ следва да продължи да разработва, в сътрудничество с Европейската комисия и сегашните ОЗИ, още по-опростени процедури за работата на EIT в рамките на „Хоризонт 2020“ — рамковата програма за научни изследвания и иновации.

10. ЕIТ следва да установи надеждни процедури за наблюдение съвместно с ОЗИ и в сътрудничество с Европейската комисия. Тези процедури следва да включват измерване на резултатите от дейността на EIT спрямо заложените от него цели. Следва да се наблегне на възприемането на основан на резултатите подход. Непосредствен приоритет е резултатите от подобна процедура за наблюдение да се използват за оценка на цялостния ефект от дейността на отделните ОЗИ и на EIT.

11. ЕIТ следва да възприеме култура на откритост и взаимодействие с външния свят, благодарение на която ще може да се развива и да споделя поуките от практиката. Той следва да положи усилия за привличане на външен експертен опит в процеса на разработване на нови модели за предприемаческа дейност, иновации и образование, активно да работи заедно с други инициативи, които имат подобни цели, и да обмисли по какъв начин неговата дейност може да способства за изграждане на нужния капацитет в рамките на ЕС.

12. ЕIТ следва да има свое отчетливо присъствие, но в същото време следва да се стреми да насърчава полезното взаимодействие с другите програми и инициативи на Европейския съюз в областта на образованието, научните изследвания и иновациите. Включването на ЕIT в „Хоризонт 2020“ — рамковата програма за научни изследвания и иновации — ще спомогне за изграждането на по-тесни връзки с други инициативи на ЕС в областта на научните изследвания и иновациите с цел да се подкрепи развитието на общи програми.

13. ЕIТ следва да публикува поуките, които е извлякъл в хода на прилагането на съществуващите дерогации от неговите финансови правила и правната рамка, уреждаща дейността му, като се основава на поуките от развитието на първите ОЗИ и се стреми да съвмести по най-добър начин желанието за гъвкавост и по-опростен подход с дължимото чувство за отговорност при разходването на обществени средства. Това следва да допринесе за бъдещото развитие на „Хоризонт 2020“ — рамковата програма за научни изследвания и иновации.

14. ЕIТ следва да преразгледа своята комуникационна стратегия и развитието на запазената марка ЕIТ. ЕIТ следва да възприеме по-активен подход за развитие на своята запазена марка и ясно да определи ценностите, които желае да изведе на преден план.

15. ЕIТ следва да преразгледа числеността на личния си състав, ресурсния план и вътрешните си процедури за управление с оглед на избрания стратегически модел за институцията. Увеличението на личния състав следва да става постепенно и да бъде обвързано с евентуално разширяване на функциите на ЕIТ.

16. ЕIТ следва да развие още повече своята стратегическа роля. Той следва да наблегне на това, по какъв начин поуките от работата на ОЗИ могат да се използват за изграждане на иновационния капацитет в държавите-членки в целия ЕС. Тази дейност не изисква много ресурси, а следва да допълва осъществяваните от ОЗИ дейности.

Съставено в Брюксел на 30.11.2011 година.

За Комисията

Androulla Vassiliou

Член на Комисията

[1] OВ L 97, 9.4.2008 г., стp. 1.